V penzionu v Sieni je spoznal Jetto Ulmiker, žensko, s katero se je poročil leta 1924. Jettin oče je bil Švicar in je bil, pred revolucijo v Rusiji, lastnik tovarne svile na obronkih Moskve. Jetta je tako kot njena mati risala in slikala, čeprav nobena od njiju ni bila nikoli deležna nobenega tečaja slikanja. Escherjeva družina je pripotovala z Nizozemske za poroko, ki se je odvila v zakristiji in mestni hiši v Viareggiu. Jettina starša sta postavila hišo v Rimu in mladoporočenca sta se kmalu preselila k njima. Najela sta hišo na obrobju mesta na Monte Verdeju. Ko se jima je rodil prvi sin George (leta 1926), sta se vselila v večje stanovanje, katerega tretje nadstropje je postalo njihovo domovanje in četrto nadstropje je postalo atelje.